ชาวยะลา ร่วม ”วิ่งรักษ์โลก วิ่งเก็บขยะ” รักษาสิ่งแวดล้อม ส่งเสริมสุขภาพ คึกคัก
ชมรมวิ่งโรงพยาบาลยะลา จัดกิจกรรม Plogging “วิ่งรักษ์โลก วิ่งเก็บขยะ” รณรงค์การอนุรักษ์รักษาสิ่งแวดล้อม ส่งเสริมสุขภาพประชาชน



วันนี้ (4 ส.ค. 61) ชมรมวิ่งโรงพยาบาลยะลา ได้จัดกิจกรรม Plogging วิ่งรักษ์โลก วิ่งเก็บขยะ ระยะทาง 2.4 กิโลเมตร ทั้งนี้ เพื่อบำเพ็ญประโยชน์รณรงค์การอนุรักษ์รักษาสิ่งแวดล้อม ส่งเสริมการออกกำลังกายเพื่อสุขภาพ และเสริมสร้างความรัก ความสามัคคี ให้กับประชาชนชาวยะลา โดยมีแพทย์หญิงนิตยา ภูวนานนท์ รองผู้อำนวยการฝ่ายการแพทย์โรงพยาบาลยะลา เป็นประธานปล่อยตัวที่โรงพยาบาลยะลา



สำหรับการ “วิ่งรักษ์โลก วิ่งเก็บขยะ” ใช้เส้นทางการวิ่งจากหน้าโรงพยาบาลยะลา ไปยังสวนขวัญเมืองยะลา เพื่อร่วมกันเก็บขยะรอบบริเวณสวนขวัญเมืองยะลา ใช้เวลาประมาณ 1 ชั่วโมง ก่อนที่จะกลับมารวมตัวที่โรงพยาบาลยะลา เพื่อหาผู้ชนะ 5 ทีม ที่เก็บขยะได้น้ำหนักมาก รับรางวัลเป็นไข่ไก่ไปรับประทาน  ซึ่งกิจกรรมครั้งนี้ได้รับความสนใจจากสมาชิกชมรมวิ่งโรงพยาบาลยะลา ทั้งแพทย์ พยาบาล เจ้าหน้าที่ รวมทั้งประชาชนทั่วไปเข้าร่วมกิจกรรม จำนวน 38 ทีม ๆ ละ 4 คน ซึ่งตลอดเส้นทางการวิ่งมีเจ้าหน้าที่ตำรวจจากสถานีตำรวจภูธรเมืองยะลา คอยดูแลรักษาความปลอดภัย และอำนวยความสะดวกด้านการจราจร